C 152/1

Становище на Европейския икономически и социален комитет относно възможности за цифрова трансформация за предприятията за търговия на дребно и нейните предимства за европейските потребители

(становище по собствена инициатива)

(2022/C 152/01)

Докладчик: Felipe MEDINA MARTÍN

Решение на Пленарната асамблея 25.3.2021 г. Правно основание Член 32, параграф 2 от Правилника за дейността Становище по собствена инициатива Компетентна секция „Единен пазар, производство и потребление“ Приемане от секцията 18.11.2021 г. Приемане на пленарна сесия 9.12.2021 г. Пленарна сесия № 565 Резултат от гласуването („за“/„против“/„въздържал се“) 190/1/4

1. Заключения и препоръки

1.1. Европейският икономически и социален комитет (ЕИСК) приветства факта, че в преразгледаната европейска промишлена стратегия, която Европейската комисия (ЕК) представи неотдавна, секторът на търговията на дребно се разглежда като стратегическа екосистема за възстановяването на Европа. ЕИСК счита, че екосистемният подход осигурява подходяща рамка, като отразява, от една страна, сложните взаимовръзки между секторите и предприятията на единния пазар в дадени вериги за създаване на стойност, а от друга — необходимостта да им бъде оказана подкрепа, за да предприемат успешно прехода към цифровизация и устойчивост и да допринесат за стратегията за възстановяване. ЕИСК отбелязва значението, многообразието и мащаба на предприетите от предприятията за търговия на дребно инициативи в подкрепа на екологичния и цифровия преход посредством инвестиции в нови технологии, за да задоволят новото търсене от страна на потребителите, както и техните потребности.

1.2. Европейският сектор на търговията на дребно, който е най-големият частен работодател в Европа, се намира в процес на цифрова трансформация, който беше ускорен драстично от пандемията от COVID-19. Цифровата трансформация променя радикално бизнес моделите в търговията на дребно, но променя и взаимодействието с потребителите, като най-успешните предприятия интегрират плавно онлайн и офлайн средата в универсален канал. ЕИСК отбеляза, че преди COVID-19 две трети от търговците на дребно не са извършвали дейност онлайн и че пандемията показа колко е важна стратегията за универсален канал за оцеляването на много предприятия, по-специално, но не само, за оцеляването на МСП.

1.3. ЕИСК изтъква, че едно от главните предизвикателства, пред които се изправя секторът на търговията на дребно, е липсата на еднакви условия на конкуренция онлайн с търговците от трети държави. Това създава нелоялна конкуренция за установените в ЕС търговци, които спазват правилата на Съюза, изискващи безопасност на продаваните на потребителите продукти и зачитане на правата на потребителите.

1.4. ЕИСК изразява съгласие, че на Европа е необходима стабилна и амбициозна цифрова политика за сектора на търговията на дребно, за да се възползва от възможностите за повишаване на конкурентоспособността си, предлагани от цифровите иновации. Същевременно възползването от екологичния преход представлява възможност секторът на търговията на дребно да помогне на потребителите да избират по-устойчиви алтернативи за своето потребление. ЕИСК изтъква факта, че истинският единен пазар и ефективното и ефикасно трансгранично законодателство ще способстват секторите на търговията на дребно и на едро да отговарят на потребителското търсене и да се конкурират в глобално конкурентна и по-цифрова среда.

1.5. ЕИСК подкрепя съвместното изявление на социалните партньори в секторите на търговията на дребно и на едро, представено в Европейския пакт за търговията в Европа, ЕС да помогне на сектора да подобри своята дългосрочна издръжливост, като въведе целенасочени мерки за подкрепа и ускори цифровия и екологичния преход, и в което се признава ролята на магазините за търговия на дребно за запазването на жизнени градски центрове и селски общности. ЕИСК призовава ЕК да обмисли начини за създаване на интегрирана стратегия за възстановяване и за промишлеността, въз основа на плановете за възстановяване, която да отразява ролята на взаимно укрепване на услугите и на преработващата промишленост като двигател на растежа и ефикасното функциониране на икономиката на ЕС и да е в подкрепа на цифровизацията на търговията на дребно със специален акцент върху МСП.

1.6. ЕИСК настоятелно призовава институциите на ЕС и държавите членки да преосмислят мерките за подкрепа в областта на заетостта и уменията и да инвестират в набори от умения на бъдещите работници в областта на търговията на дребно посредством по-добра професионална и образователна подготовка, подкрепа за индивидуалното обучение и сектора на социалната икономика, насочени към нови работни места сметки, предоставяне на подкрепа на предприятията по такъв начин, че да могат да задържат голяма част от своите работници, като ги обучават да използват цифровите технологии; преквалификацията може да позволи на други да имат достъп до възможности за работа в други сектори. ЕИСК изразява съгласие, че изкуственият интелект (ИИ) и роботиката ще разширят и засилят въздействието на цифровизацията на икономиката върху пазарите на труда и че могат да допринесат за икономически и социален напредък.

2. Въведение

2.1. Секторът на търговията на дребно, който обхваща магазините за търговия на дребно (модел „дружество — потребител“) и предприятия за търговия на едро (модел „дружество — дружество“), е най-големият частен работодател в Европа, като осигурява едно от всеки седем работни места и включва едно от всеки четири европейски предприятия. Търговците на дребно и на едро са връзката между производителите и преработвателите и 450 милиона потребители в Европейския съюз (ЕС).

2.2. Търговията на дребно е сектор, в който движеща сила е търсенето на потребителите. Това е разнороден сектор от онлайн и физически магазини, в които на потребителите се продават хранителни и нехранителни продукти, като често тези магазини се сливат в бизнес модел на универсалния канал за потребителите. От предприятията в този сектор 99 % са МСП, които се опитват да проникнат на единния пазар, оцеляват на силно конкурентен пазар, предлагат гъвкавост по отношение на иновации и експериментиране и се занимават с това, което правят най-добре: обслужват своите клиенти.

2.3. Европейският сектор на търговията на дребно се намира в процес на цифрова трансформация — процес, който беше ускорен драстично от пандемията от COVID-19. Голям брой потребители бяха принудени да купуват своите нехранителни продукти онлайн, тъй като магазините бяха затворени. За хранителните магазини често съществуваше възможност да останат отворени, но бяха подложени на строги ограничения, свързани с високи разходи, заради необходимостта да се гарантира безопасността на потребителите и служителите. На много търговци на дребно, които преди нямаха онлайн магазин, се наложи да започнат да предлагат продуктите си онлайн, за да могат да стигнат отново до потребителите по време на мерките за изолация в домашни условия. Често онлайн пазарите бяха единственият начин за бързо преминаване на МСП в онлайн среда и се очаква в близко бъдеще това да се увеличава.

2.4. Същевременно екологичният преход е възможност за търговията на дребно, тъй като позволява на сектора да преосмисли бизнес моделите, да предложи алтернативни продукти и да подкрепи и подтикне хората към по-устойчив начин на живот. По този начин едновременно се откликва на промените в обществото и се осъществят такива. Наред с увеличения натиск от потребителите и регулаторите за по-устойчиви алтернативи, екологичният преход е възможност за преосмисляне на начина, по който обществото произвежда, преработва, продава, използва и изхвърля продуктите.

3. Цифрова трансформация

3.1. Цифровата трансформация променя радикално бизнес моделите на търговията на дребно: тя променя взаимодействието с потребителите, маркетинга, самата верига на доставки, информацията, която тече през веригата на доставки, и много повече. Секторът традиционно препродава продукти, но се превръща все повече в комбинация от помощни услуги, свързани с препродажбата, във водещ субект за създаване и обработване на данни и важен ползвател на ИИ. Това е от съществено значение, за да се задоволи потребителското търсене и да се предоставят повече подходящи персонализирани предложения.

3.2. Докато мнозина все още говорят за онлайн и офлайн канали за продажба, най-успешните предприятия плавно интегрират онлайн и онлайн средата в универсални канали, като по този начин предлагат на потребителите единно обслужване. Това допринася за засилване на конкуренцията между различните бизнес модели и създава по-голям избор и прозрачност за потребителите, работни места и растеж.

3.3. Едно от главните предизвикателства за сектора на търговията на дребно е липсата на еднакви условия на конкуренция онлайн с търговците от трети държави. Някои от тези въпроси вече се разглеждат в различни инициативи на Комисията. В медиите редовно се съобщава, че продуктите извън ЕС, продавани онлайн от търговци от трети държави, не са съобразени с правилата на ЕС или дори не са безвредни или са опасни продукти. Това води до нелоялна конкуренция за установените в ЕС търговци, които спазват правилата на Съюза с изисквания за безопасност на продаваните на потребителите продукти и зачитане на правата на потребителите. Проблемът се задълбочава, тъй като липсва надзор на пазара и митнически контрол, към което се добавят високите разходи за спазване на изискванията за търговците, които изпълняват закона. За потребителите е трудно да устоят на изкушението на по-ниските цени. В проучване от 2020 г. се посочва, че почти 70 % от потребителите в ЕС, които пазаруват трансгранично, са закупили продукти, продавани от Китай. През 2014 г. техният дял е бил около 15 % ( 1 )

3.4. Търговците на дребно и на едро възприемат иновации, приспособяват се и експериментират, за да проучат нови продукти, услуги и бизнес модели, така че да бъдат в крак с търсенето от страна на потребителите. Над две трети от търговците на дребно не са извършвали дейност онлайн преди COVID-19, като пандемията показа колко са важни наистина универсалните канали за оцеляването на много предприятия, по-специално, но не само, за оцеляването на търговците на дребно и на едро, които са МСП.

3.5. Цифровите иновации повишават конкурентоспособността на Европа в глобален план. Всеки втори европейски потребител вече пазарува онлайн, като потребителите харчат 424 милиарда евро/годишно ( 2 ) , но делът на онлайн покупките се различава значително в зависимост от вида продукт. Само 15 % от потребителите понастоящем купуват трансгранично, а само 7 % от МСП продават извън собствената си държава. Необходима е стабилна и амбициозна цифрова политика за сектора в Европа, така че да се възползва от тези възможности и да гарантира, че всички предприятия са включени в процеса, че условията на труд на техните работници са подобрени и че потребителите усещат ясна полза от процеса на цифровизация на търговията на дребно в цяла Европа, като се запазва висока степен на защита на потребителите по всички канали за продажба.

4. Екологичен преход

4.1. Кризата, породена от COVID-19, показа нарасналото търсене от страна на потребителите на устойчиви продукти и начини за осъществяване на стопанска дейност. Търговците на дребно и на едро действаха като жизненоважна допирна точка с крайните потребители, изпълнявайки ключова роля за предвиждане и насърчаване на търсенето на по-устойчиви, подлежащи на рециклиране и/или повторна употреба продукти и опаковки. В продължение на много години търговците на дребно и на едро активно насърчават устойчивото потребление и намаляването на емисиите на CO 2 в своята дейност и вериги на доставки. Те обаче изпитаха трудности при стимулирането на този преход в един сектор с високи постоянни разходи и ниски маржове.

4.2. Секторът на търговията на дребно допринася съществено за събирането и рециклирането на отпадъци. Системите за разширена отговорност на производителя се основават на обема на определен поток от отпадъци, пускани от дадено предприятие на пазара, на който присъства. Отговорността не е толкова ясна, когато търговци, които не са установени физически в ЕС, въвеждат продукти на пазара на Съюза, или когато потребителите правят това посредством пряк внос. В тези случаи отпадъците от продукти, които постъпват в потока от отпадъци, се рециклират или премахват за сметка на европейските търговци на дребно. Това включва отпадъците, генерирани от оператори от трети държави, които не плащат нищо. Необходимо е да се засили сътрудничеството между схемите за ОЕЕО (отпадъци от електрическо и електронно оборудване) и онлайн търговците, установени извън ЕС, както и да се предприемат стъпки, чрез които тези предприятия да бъдат уведомени за своите задължения по схемите за разширена отговорност на производителя. Информираността на потребителите за процесите на рециклиране и свързаните с тях разходи също са от решаващо значение за придаване на по-голяма прозрачност на последиците от пазаруването онлайн.

5. Умения

5.1. ЕИСК подкрепя съвместното изявление от 8 април ( 3 ) на социалните партньори в сектора на търговията на дребно и на едро UNI-Europa и EuroCommerce, в което те се застъпват за Европейски пакт за търговията. В него се подчертава безпрецедентното въздействие на кризата с COVID-19 върху жизнеспособността на търговците на дребно и на едро и върху издръжливостта на техните работници. Традицията на социалното партньорство и широко разпространените специални работни договорености в сектора, често посредством колективни споразумения, дадоха възможност на предприятията да се справят ефективно с внезапното и радикално приспособяване към „новото нормално“. Социалните партньори предложиха „Европейски пакт за търговията“ за ЕС и правителствените органи, за да се помогне на сектора да подобри своята дългосрочна издръжливост посредством целенасочени мерки за подкрепа и посредством ускоряване на цифровия и екологичния преход.

5.2. Според неотдавнашен доклад на McKinsey Global Institute ( 4 ) над 5 милиона работни места в търговията на дребно и на едро са изложени на риск като комбинирано следствие от COVID-19 и автоматизацията. Това би могло да засегне големия брой заети жени и млади хора. Наред със стабилизирането на икономиката, ЕС и държавите членки трябва да инвестират в набори от умения на тези работници, т.е. посредством по-добра професионална и образователна подготовка, индивидуални сметки за обучение и преквалификация. Целенасоченото повишаване на квалификацията би позволило на сектора да задържи по-голяма част от своите работници посредством обучение как да използват цифровите технологии, като същевременно преквалификацията може да позволи на други да имат достъп до възможности за работа в други сектори.

5.3. Следователно мерките на ЕС за подкрепа в областта на заетостта и уменията трябва да бъдат преработени, за да се създаде възможност за лесен и бърз достъп до финансиране за преструктурирането на този сектор и за справяне с променящите се потребности от умения, стимулирани от ускоряването на пазарните промени в резултат на COVID-19. Плановете за възстановяване трябва да се използват за повишаване на уменията както на търговците на дребно, така и на търговците на едро по същия начин, както за работещите в публичния сектор.

6. Промишлена стратегия — екосистема на търговията на дребно

6.1. В актуализираната промишлена стратегия, представена наскоро от ЕК ( 5 ) , се поставя нов акцент върху основните екосистеми, включително търговията на дребно и хранително-вкусовата промишленост. Търговците на дребно и на едро имат жизненоважна роля за европейската икономика и за функционирането на много други екосистеми като сектора на логистиката. Цифровият и екологичният преход трябва да спомогнат за стимулиране на възстановяването след COVID-19, като търговците трябва да бъдат признати за важна част от множество екосистеми, например онлайн търговията и логистиката. Логистиката е незаменим промишлен елемент за онлайн търговията — симбиотичен, тъй като нито една от двете подсистеми не може да извършва своята дейност без приноса на другата. Поради тази причина от общ интерес е логистичният сектор да расте в съответствие с изискванията на работниците, потребителите и околната среда.

6.2. ЕК призна, че екосистемата на търговията на дребно и на едро е един от най-силно засегнатите сектори и е на второ място от гледна точка на потребностите от инвестиционна подкрепа. Търговците на дребно и на едро работят с големи обороти, високи постоянни разходи и ниски маржове (1—3 %), което означава, че са особено уязвими на недостиг на ликвидност. През май 2020 г. оценените загуби в търговията на дребно с нехранителни стоки, свързани с първата вълна на пандемията, достигнаха 16-20 % от годишния оборот (250—320 милиарда евро). Голям брой предприятия в екосистемата на търговията на дребно и на едро бяха драстично засегнати от наложените им от правителствата преки или непреки ограничения, напр. в резултат на ограничения за движение на техните клиенти или поради други ограничения на мобилността. Предприятията с онлайн дейност съумяха да намалят някои загуби, но само донякъде. Онлайн продажбите се увеличиха значително и се очаква да продължат да се увеличават, тъй като потребителите натрупват опит с пазаруването онлайн.

6.3. Екосистемният подход създава подходяща рамка, като отразява както сложните взаимовръзки между секторите и предприятията на единния пазар в дадени вериги за създаване на стойност, така и необходимостта да им бъде оказана подкрепа, за да предприемат успешно прехода към цифровизация и устойчивост и да допринесат за стратегията за възстановяване. Предвид факта, че частното потребление представлява над 50 % от БВП на ЕС, търговците на дребно и на едро гарантират достъпа на производителите до потребителя и до професионалните пазари. Потребителите могат да купуват това, което им е необходимо, и това създава непрекъсната и жизнеспособна верига на доставки.

7. Ролята на търговията на дребно за запазването на жизнени градски центрове и селски общности

7.1. Търговците на дребно изграждат доверие у европейските потребители в продължение на много години и ги снабдяват с висококачествени продукти на конкурентни цени, като се опитват непрекъснато да създават и да предават нови ефикасни решения, за да допринасят за покупателната способност на потребителите. Търговците на дребно създават екологосъобразни продукти, които допринасят за устойчиво потребление, но е необходимо да се направи повече.

7.2. Магазините за търговия на дребно са от основно значение за запазването на жизнени градски центрове и селски общности. Също така традиционните физически магазини са и ще продължат да бъдат важни за обществото. Търговците на дребно могат да служат като пощенска станция, банков офис и аптека и допринасят за съхраняването на динамичността на местните общности. Празните пространства за търговия на дребно по търговските улици неумолимо осъждат градовете на бавен упадък към вандализъм и престъпност, а селският магазин може да е в основата на разликата между жизнена селска общност и общност, чието население се стопява.

7.3. Европейските търговци на дребно трябва да могат да увеличат и ускорят инвестициите си в автоматизация, потребителски интерфейс и ИИ, за да останат конкурентоспособни. Подкрепата за такива инвестиции и за разширяването на онлайн продажбите, и по-специално помощта за търговците на дребно, които са МСП, и на дейността на малките градски центрове да преминат в онлайн среда, би имала трансформиращ ефект върху техните местни общности и върху оцеляването и издръжливостта на много предприятия за търговия на дребно, които са изправени пред силна и все по-глобална конкуренция.

8. Еднакви условия на конкуренция за търговията на дребно в Европа

8.1. ЕС със своите 450 милиона потребители има огромен потенциал като цифров вътрешен пазар. Европейската стратегия за цифров единен пазар е замислена да стимулира трансграничната електронна търговия между държавите от ЕС. Въпреки това трансграничната електронна търговия в рамките на ЕС не нарасна толкова бързо, колкото електронната търговия от трети държави. Европейският пазар на цифрови услуги изостава видимо от САЩ и Китай, особено по отношение на присъствието на световния пазар, и това се отразява под формата на експлозивен растеж на онлайн продажбите на европейски потребители от някои държави извън ЕС, особено от Китай. През годините станахме свидетели на създаваните там все по-иновативни цифрови формати и технологии. ЕС и неговите държави членки трябва да увеличат усилията си за създаване на подходяща рамка, която да позволява на предприятията да се конкурират, да въвеждат иновации, да обслужват своите клиенти и да гарантират защитата на потребителите. Най-добрият начин за това е да се гарантира, че е по-привлекателно да се инвестира и да се осъществява стопанска дейност в ЕС, отколкото където и да е другаде по света.

8.2. Онлайн продажбите са най-бързо растящият сегмент от пазара на търговията на дребно и макар че все още е относително малък в сравнение с продажбите офлайн, тези продажби започват да се превръщат в съществен процент в редица сектори за нехранителни стоки. Търговците на дребно вече не са единствената точка за достъп до потребителите, тъй като производителите също започват да използват електронната търговия, за да продават и да взаимодействат по други начини пряко с потребителите. Икономиите от мащаба и широкообхватната механизация на процесите, наред с мрежовите ефекти и възможността да се предлага почти неограничен асортимент от продукти, също бяха от полза за големите онлайн оператори и платформи, чиито нарастващи пазарни дялове започват да дублират традиционната посредническа роля на местните магазини.

8.3. Всички стоки, които се продават в ЕС, трябва да отговарят на правилата на ЕС, като всички търговци, които продават стоки на потребителите в ЕС, трябва да гарантират това. Прекият внос доведе до нови предизвикателства по отношение на спазването на законодателството на ЕС, като излага европейските потребители на рискове за здравето и безопасността, а търговците в ЕС — на нелоялна конкуренция. В това отношение беше изпратено силно послание, че няма значение къде се намира предприятието: стоките, продавани в рамките на ЕС, независимо от тяхната стойност, трябва да отговарят на правилата. Инструмент за постигането на това, наред с другото, са предложеният законодателен акт за цифровите услуги, преразглеждането на Директивата относно общата безопасност на продуктите, правилното прилагане и изпълнение на Регламента относно надзора на пазара и останалото законодателство на ЕС.

8.4. От решаващо значение е единният пазар и секторът да функционират правилно, тъй като това ще създаде възможност търговията на дребно и на едро да задоволява потребителското търсене и да се конкурира в глобално конкурентна и по-цифрова среда. ЕИСК счита, че действията на равнището на ЕС са от изключителна важност, за да се предотврати по-нататъшно фрагментиране на вътрешния пазар и да се избегне въвеждането на нови, често протекционистични, национални правила за продукти и услуги, както и да се предотвратят нееднаквото прилагане и тълкуване на правото на ЕС.

9. ИИ в търговията на дребно и на едро

9.1. Търговците на дребно и на едро използват автоматизация от много години в сфери като транспорт, управление на поръчките и наличностите или във взаимодействията с потребителите. Благодарение на ИИ автоматизацията стана много по-усъвършенствана, като позволява по-добро разбиране и ефективност. ИИ въздейства по много начини върху сектора на търговията на дребно и на едро. Това включва подобрено взаимодействие с потребителите, ускоряване на доставката на пратките, предвиждане на потребителското поведение, оптимизиране на наличностите, установяване на измами и повишаване на устойчивостта на сектора.

9.2. Всяка година се наблюдава рязко увеличаване на внедряването на ИИ в търговията на дребно. През 2016 г. само 4 % от търговците на дребно са използвали технологии с ИИ, докато през 2017 г. този процент се е увеличил на 17 % и е нараснал на 28 % през 2018 г. Не е изненадващо, че големите търговци на дребно и на едро с годишен оборот от 10 милиарда щатски долара или повече са внедрили ИИ в най-голяма степен. ИИ се използва от търговци на дребно в автомобилния сектор (19 %), електрониката и уредите за дома (25 %), домашното обзавеждане (26 %), хранителните продукти и стоки (29 %), облеклото и обувките (33 %) и многопродуктовата търговия (42 %).

9.3. Както ЕИСК изложи подробно в своето становище относно ИИ ( 6 ) , ИИ и роботиката ще разширят и увеличат въздействието на цифровизацията на икономиката върху пазарите на труда и могат да допринесат за икономическия и социалния напредък. През последните години ИИ попадна в центъра на вниманието на предприятията, хората, които вземат решения, и обществото. ИИ предлага на предприятията за търговия на дребно и на едро безкрайни възможности за растеж на дейността, подобряване на веригите на доставки, вземане на решения, разбиране на потребностите на потребителите и подобряване на тяхното обслужване. Това са само някои от множеството причини, поради които толкова много търговци на дребно и на едро проучват и инвестират във възможностите, предлагани от ИИ.

9.4. Много приложения с ИИ не оказват въздействие върху отделните хора. Системите с изкуствен интелект, използвани за поставяне на медицински диагнози и за сканиране на складовите рафтове, може да са сходни технологии, вземащи решения въз основа на сложни набори от данни, но те включват напълно различни рискове и изискват различни защитни мерки. Необходимо е регламентиране на ИИ, което да обхваща различните степени на риск, свързани с използването на системи с ИИ, като се гарантира безопасността на потребителите и тяхното доверие в системите.

Брюксел, 9 декември 2021 г. Председател на Европейския икономически и социален комитет Christa SCHWENG

(1) E-commerce in Europe 2020 (Електронната търговия в Европа 2020 г.).

(2) https://www.eurocommerce.eu/about-us/the-narratives.aspx.

(3) 2020.04.08 — EuroCommerce_UniEuropa_statement.pdf.

(4) The future of work in Europe (Бъдещето на труда в Европа) (mckinsey.com).

(5) COM(2020) 102 final; communication-industrial-strategy-update-2020_bg.pdf.

(6) ОВ C 440, 6.12.2018 г., стр. 1.